চলন্ত বাসে ঘুমন্ত তরুণীর ছবি তুলে গ্রেফতার হল এক প্রৌঢ়। ধৃতের নাম ভবানন্দনাথ বিশ্বাস (৫৫)। তার বাড়ি বারাসতে। পুলিশ জানিয়েছে, সল্টলেকের পাঁচ নম্বর সেক্টরে একটি তথ্যপ্রযুক্তি সংস্থার কর্মী ওই তরুণী। সোমবার বিকেলে অফিস থেকে বাড়ি ফেরার সময়ে বাসে তিনি ঘুমিয়ে পড়েছিলেন। রুবি হাসপাতাল পেরনোর পর ঘুম ভাঙলে ওই তরুণী দেখেন, পাশের আসনে বসে থাকা ভবানন্দ মোবাইলে তাঁর ছবি তুলছে। তিনি ভবানন্দের মোবাইলটি কেড়ে নেন। পরীক্ষা করে দেখা যায়, ঘুমিয়ে থাকার সময়ে ভবানন্দ ওই তরুণীর দু’টি ভিডিও-সহ বেশ কয়েকটি ছবি তুলেছে। পঞ্চান্নগ্রামে বাস থামিয়ে ওই তরুণী পুলিশকে বিষয়টি জানান। গ্রেফতার হয় ভবানন্দ।